b'\n_START_ARTICLE_\nTermezas\n_START_SECTION_\nPaveldas\n_START_PARAGRAPH_\nTermezas turi turting\xc4\x85 architekt\xc5\xabrin\xc4\xaf paveld\xc4\x85: I\xe2\x88\x92III a. budist\xc5\xb3 \xc5\xa1ventykla oloje, XI\xe2\x88\x92XV a. sufijaus Chakimo at Termizio mauzoliejus, XI\xe2\x88\x92XVII a. Sultono Saodato mauzoliej\xc5\xb3 kompleksas, IX\xe2\x88\x92X a. Kyrkyzo r\xc5\xabmai, XVI a. Kokildoro mauzoliejaus chanaka ir kt. 20 km \xc4\xaf vakarus nuo miesto Amudarjoje yra Aral Paigambaro salos draustinis. U\xc5\xbe 60 km nuo Termezo yra turtinga architekt\xc5\xabra pasi\xc5\xbeymintis \xc5\xa0erabado miestas.\n_START_SECTION_\nIstorija\n_START_PARAGRAPH_\nKada \xc4\xafkurtas Termezas (senasis miestas buvo keli km \xc4\xaf rytus nuo dabartinio) n\xc4\x97ra \xc5\xbeinoma. Dabartinis pavadinimas at\xc4\x97jo i\xc5\xa1 sogd\xc5\xb3 kalbos pavadinimo Tarmi\xce\xb4, \xc5\xa1is savo ruo\xc5\xbetu i\xc5\xa1 senov\xc4\x97s iran\xc4\x97n\xc5\xb3 tara-mai\xce\xb8a-, kuris rei\xc5\xa1kia \xe2\x80\x9eper\xc4\x97jimo vieta\xe2\x80\x9c, mat ties Termezu buvo svarbi persik\xc4\x97limo per Amudarj\xc4\x85 vieta._NEWLINE_Jau VI a. pr. m. e. Achemenidai j\xc4\xaf laik\xc4\x97 senu miestu. 327 m. pr. m. e. miest\xc4\x85 u\xc5\xbekariavo Aleksandras Makedonietis ir pavadino Aleksandrija. Graik\xc5\xb3-baktr\xc5\xb3 karalyst\xc4\x97s laikais buvo vadinamas Demetriu, o Ku\xc5\xa1ano imperijos laikais \xe2\x88\x92 Talimiu arba Tamiu. Tuo metu \xc4\x8dia plito budizmas. V\xe2\x88\x92VI a. miest\xc4\x85 vald\xc4\x97 Heftalitai, v\xc4\x97liau Sasanidai. VII a. susik\xc5\xabr\xc4\x97 vietin\xc4\x97 Termez\xc5\xa1ach\xc5\xb3 dinastija. 705 m. Termez\xc4\x85 u\xc5\xbe\xc4\x97m\xc4\x97 arabai. IX\xe2\x88\x92XII a. Termezas buvo svarbiu prekybos, amat\xc5\xb3, mokslo, kult\xc5\xabros centru, miest\xc4\x85 supo 10 km ilgio siena su 9 vartais. Miesto klest\xc4\x97jimas baig\xc4\x97si 1220 m. kai j\xc4\xaf sugriov\xc4\x97 mongol\xc5\xb3 ordos._NEWLINE_Miestas atstatytas XIII a. pab. de\xc5\xa1iniajame Surchandarjos krante, ta\xc4\x8diau palaipsniui buvo apleistas. XVIII a. aplink senojo miesto griuv\xc4\x97sius tebuvo keletas ki\xc5\xa1lak\xc5\xb3. 1893 m. teritorija atiteko Rusijos imperijai ir \xc5\xa1i \xc4\x97m\xc4\x97si statyti uost\xc4\x85 ir karin\xc4\x99 baz\xc4\x99. 1928 m. Patagisaro ki\xc5\xa1lakui suteiktas senovinio Termezo miesto vardas, o 1929 m. \xe2\x88\x92 miesto statusas. Tarybiniais metais i\xc5\xa1vystyta pramon\xc4\x97. TSRS-Afganistano karo metu Termezas buvo strateginis karinis postas armijos perk\xc4\x97limui \xc4\xaf Afganistan\xc4\x85.'